b'\n_START_ARTICLE_\nWish You Were Here\n_START_SECTION_\nAntecedents\n_START_PARAGRAPH_\nL\'any 1974, Pink Floyd va compondre tres nous temes; \xc2\xabRaving and Drooling\xc2\xbb, \xc2\xabGotta Be Crazy\xc2\xbb i \xc2\xabShine On You Crazy Diamond\xc2\xbb, que van tocar pr\xc3\xa8viament en una s\xc3\xa8rie de concerts a Fran\xc3\xa7a i al Regne Unit, com a part de la seva primera gira que van fer per promocionar The Dark Side of the Moon el 1973. La banda mai no havia contractat un publicista i a poc a poc s\'anaven distanciant de la premsa. La seva relaci\xc3\xb3 amb la mateixa va comen\xc3\xa7ar a agreujar-se, per la qual cosa, despr\xc3\xa9s d\'una forta cr\xc3\xadtica de Nick Kent (devot de Syd Barrett) sobre el seu nou material i una altra de Pete Erskine de la revista NME, van tornar a l\'estudi la primera setmana de 1975 per comen\xc3\xa7ar a donar forma al seu nou \xc3\xa0lbum.\n_START_SECTION_\nConcepte\n_START_PARAGRAPH_\nWish You Were Here \xc3\xa9s el segon \xc3\xa0lbum de Pink Floyd en utilitzar una tem\xc3\xa0tica conceptual escrita \xc3\xadntegrament per Waters, i evoca el seu sentiment que la camaraderia que alguna vegada hi havia hagut entre els membres de la banda, feia temps que estava absent. L\'\xc3\xa0lbum comen\xc3\xa7a amb una introducci\xc3\xb3 instrumental de vuit minuts i mig, abans de comen\xc3\xa7ar amb \xc2\xabShine On You Crazy Diamond\xc2\xbb. \xc2\xabShine On\xc2\xbb \xc3\xa9s un tribut a l\'antic membre de la banda Syd Barrett, obligat a abandonar la banda per una crisi nerviosa deguda al consum de drogues que li va causar problemes mentals uns anys abans. Barrett \xc3\xa9s recordat amb frases com "Remember when you were young, you shone like the sun" ("Recorda\'t de quan eres jove, brillaves com el sol") i "You reached for the secret too soon, you cried for the moon" ("Vas intentar con\xc3\xa8ixer el secret massa aviat, vas anhelar la lluna")._NEWLINE_L\'\xc3\xa0lbum tamb\xc3\xa9 \xc3\xa9s una cr\xc3\xadtica a la ind\xc3\xbastria musical; \xc2\xabShine On\xc2\xbb s\'ajunta amb \xc2\xabWelcome to the Machine\xc2\xbb, que comen\xc3\xa7a amb l\'obertura d\'una porta \xe2\x80\x94descrit per Waters com a "s\xc3\xadmbol d\'un descobriment i progr\xc3\xa9s musicals tra\xc3\xafts per la ind\xc3\xbastria musical que est\xc3\xa0 m\xc3\xa9s interessada en l\'\xc3\xa8xit i que es mostra avariciosa". La can\xc3\xa7\xc3\xb3 acaba amb sons d\'una festa, tipificant "la falta de contacte i sentiments reals entre la gent". \xc2\xabHave a Cigar\xc2\xbb desdenya els "peixos grossos" de la ind\xc3\xbastria musical de forma similar, utilitzant frases com "gaireb\xc3\xa9 no sap comptar" o "per cert, quin d\'ells \xc3\xa9s Pink?"; aquesta \xc3\xbaltima, una pregunta que almenys en una ocasi\xc3\xb3 se li plantej\xc3\xa0 a la banda. "Wish You Were Here" no sols cont\xc3\xa9 lletres relacionades amb la condici\xc3\xb3 de Barrett, sin\xc3\xb3 que n\'inclou tamb\xc3\xa9 amb la dicotomia del car\xc3\xa0cter de Waters, com a idealista, aix\xc3\xad com la seva personalitat dominant. L\'\xc3\xa0lbum acaba amb una repetici\xc3\xb3 de \xc2\xabShine On\xc2\xbb, i amb m\xc3\xa9s parts instrumentals.\n_START_SECTION_\nInstrumentaci\xc3\xb3\n_START_PARAGRAPH_\nIgual que a The Dark Side of the Moon, la banda va utilitzar sintetitzadors com el VCS3 (a \xc2\xabWelcome to the Machine\xc2\xbb), encara que suavitzats amb la guitarra ac\xc3\xbastica de Gilmour i la percussi\xc3\xb3 de Mason. El comen\xc3\xa7ament de \xc2\xabShine On\xc2\xbb cont\xc3\xa9 retalls d\'algunes composicions pr\xc3\xa8vies de la banda, conegudes com a Household Objects. Es van utilitzar vasos de vi plens de diferents quantitats de fluids per gravar una s\xc3\xa8rie de sons en passar el dit per les seves vores. Aquests enregistraments es van fer amb multipistes i es van usar per a l\'obertura de \xc2\xabShine On\xc2\xbb._NEWLINE_El violinista de jazz St\xc3\xa9phane Grappelli i el cl\xc3\xa0ssic Yehudi Menuhin es trobaven en un altre dels estudis del mateix edifici i se\'ls va convidar a gravar una de les peces del nou \xc3\xa0lbum. Menuhin va estar mirant com Grappelli tocava, encara que finalment la banda va decidir no usar la seva contribuci\xc3\xb3 i van gravar-hi a sobre. Tan sols se sent, fixant-s\'hi molt, cap al final. Tanmateix, trenta-sis anys m\xc3\xa9s tard es va recuperar una c\xc3\xb2pia, que es creia esborrada, de la gravaci\xc3\xb3 alternativa amb Grappelli i es va incloure en un \xc3\xa0lbum de col\xc2\xb7leccionista editat el 2011. Encara que Grappelli no figura als cr\xc3\xa8dits per la seva contribuci\xc3\xb3 (la banda va pensar que podia sentir-se insultat), se li van pagar les 300 lliures acordades. Dick Parry va tornar a contribuir tocant el sax\xc3\xb2fon, aquesta vegada a \xc2\xabShine On You Crazy Diamond\xc2\xbb. Els primers compassos de \xc2\xabWish You Were Here\xc2\xbb es van gravar fent servir la r\xc3\xa0dio del cotxe de Gilmour, mentre alg\xc3\xba anava canviant de dial. La m\xc3\xbasica cl\xc3\xa0ssica que s\'escolta \xc3\xa9s la quarta simfonia de Txaikovski.\n_START_SECTION_\nVeus\n_START_PARAGRAPH_\nLes sessions d\'enregistrament van ser interrompudes en dues ocasions per la gira als Estats Units (una a l\'abril i l\'altra al juny de 1975), a m\xc3\xa9s que a les \xc3\xbaltimes sessions, dutes a terme despr\xc3\xa9s de l\'estrena de l\'\xc3\xa0lbum en un concert a Knebworth, van resultar molt problem\xc3\xa0tiques per a Waters. Va passar dificultats per a gravar les veus de \xc2\xabHave a Cigar\xc2\xbb, per la qual cosa va haver de fer diverses preses fins a aconseguir el resultat desitjat. Els problemes venien per culpa del seu limitat registre vocal, a m\xc3\xa9s de per les tensions que va passar a l\'hora de gravar la seva part vocal a \xc2\xabShine On\xc2\xbb. Se li va demanar a Gilmour que cant\xc3\xa9s al seu lloc, per\xc3\xb2 s\'hi va negar, per la qual cosa finalment ho va fer Roy Harper. En aquell moment Harper es trobava gravant el seu propi \xc3\xa0lbum als estudis d\'Abbey Road, en el qual Gilmour ja havia col\xc2\xb7laborat en algunes peces de guitarra. Waters m\xc3\xa9s tard es va penedir de la decisi\xc3\xb3, creient que finalment ho havia d\'haver fet ell mateix. The Blackberries van gravar els cors de \xc2\xabShine On\xc2\xbb.\n_START_SECTION_\nPresentaci\xc3\xb3\n_START_PARAGRAPH_\nWish You Were Here es va posar a la venda amb una de les presentacions m\xc3\xa9s elaborades dels \xc3\xa0lbums de Pink Floyd. Storm Thorgerson va acompanyar la banda a la seva gira de 1974, i havia estat pensant sobre el significat de les can\xc3\xa7ons, preocupat, en general, amb les "pres\xc3\xa8ncies incompletes", m\xc3\xa9s que amb la malaltia de Barrett._NEWLINE_El tema de l\'abs\xc3\xa8ncia es reflecteix en les idees que es van treure despr\xc3\xa9s d\'hores de brainstorm amb la banda. Thorgerson va notar que l\'\xc3\xa0lbum de Roxy Music Country Life es venia amb un embolcall verd \xe2\x80\x94deixant la portada censurada\xe2\x80\x94 i en va copiar la idea, dissimulant el disseny gr\xc3\xa0fic de Wish You Were Here amb un embolcall fosc (fent que la portada fos "invisible"). El concepte existent darrere de \xc2\xabWelcome to the Machine\xc2\xbb i \xc2\xabHave a Cigar\xc2\xbb li va suggerir l\'\xc3\xbas d\'una encaixada de mans (un gest, de vegades buit) i George Hardie va dissenyar un adhesiu que contenia un logotip de dues mans mec\xc3\xa0niques encaixant per col\xc2\xb7locar-lo a l\'embolcall exterior de la portada. La portada de l\'\xc3\xa0lbum s\'inspira en la idea que la gent sol reprimir els seus verdaders sentiments, per por de "cremar-se, per la qual cosa apareixen dos empresaris encaixant, mentre un d\'ells est\xc3\xa0 en flames. "Getting burned" (Cremar-se) a m\xc3\xa9s era frase comuna a la ind\xc3\xbastria musical, usada sovint per artistes a qui se\'ls negaven regalies. Per a la foto es van utilitzar dos especialistes (Ronnie Rondell i Danny Rogers), un d\'ells embotit en un vestit ign\xc3\xadfug i un vestit de negocis al damunt. Tenia el cap protegit amb una caputxa, sota d\'una perruca. La foto es va fer als estudis de la Warner Bros a Los Angeles. Al comen\xc3\xa7ament de la sessi\xc3\xb3 fotogr\xc3\xa0fica el vent bufava en la direcci\xc3\xb3 equivocada, per la qual cosa les flames van anar directes a la cara de Rondell, cremant-li el bigoti. Els especialistes van canviar de posicions, i despr\xc3\xa9s es va invertir la imatge._NEWLINE_La contracoberta de l\'\xc3\xa0lbum representa un "empresari Floyd" sense rostre, que en paraules de Thorgerson estava "venent l\'\xc3\xa0nima" al desert (fotografiat al desert de Yuma a Calif\xc3\xb2rnia). L\'abs\xc3\xa8ncia dels canells i turmells representa el seu "vestit de negocis buit". A l\'interior es veu un vel fuetejat pel vent en un bosc de Norfolk, al costat d\'un saltador (que no esquitxa) al llac Mono \xe2\x80\x94anomenat al llibret interior Monosee\xe2\x80\x94 a Calif\xc3\xb2rnia (novament emfatitzant el tema de l\'abs\xc3\xa8ncia). La decisi\xc3\xb3 d\'embolicar l\'\xc3\xa0lbum amb un pl\xc3\xa0stic negre no va agradar a la companyia que distribu\xc3\xafa l\'\xc3\xa0lbum als Estats Units, Columbia Records, que va insistir que es canvi\xc3\xa9s. Tanmateix, a EMI no li va importar; els membres de la banda van dir sentir-se extremadament contents amb el resultat final, i quan van rebre la maqueta de preproducci\xc3\xb3, ho van acceptar amb un espontani i fort aplaudiment.\n_START_SECTION_\nVendes\n_START_PARAGRAPH_\nPink Floyd i el seu m\xc3\xa0nager Steve O\'Rourke no estaven satisfets amb els esfor\xc3\xa7os de la seva discogr\xc3\xa0fica als Estats Units, Capitol Records (subsidi\xc3\xa0ria d\'EMI), i Wish You Were Here va esdevenir el primer \xc3\xa0lbum de Pink Floyd a ser distribu\xc3\xaft all\xc3\xa0 per Columbia Records, afiliat de CBS. Malgrat aix\xc3\xb2, la banda va seguir amb Harvest Records d\'EMI a Europa. Com a resultat d\'aquest canvi de discogr\xc3\xa0fica, la banda serien amos dels seus enregistraments des d\'aquell moment; tots els \xc3\xa0lbums posteriors a Wish You Were Here porten el copyright de "Pink Floyd Music Limited" o (despr\xc3\xa9s de la marxa de Waters) "Pink Floyd (1987) Ltd.", en comptes del de la seva discogr\xc3\xa0fica._NEWLINE_L\'\xc3\xa0lbum va ser disc de plata i or (60.000 i 100.000 c\xc3\xb2pies venudes, respectivament) al Regne Unit l\'1 d\'agost de 1975, i or als Estats Units el 17 de setembre de 1975. El 16 de maig de 1997 va aconseguir el de plat\xc3\xad, i a 2004 havia venut m\xc3\xa9s de 13 milions de c\xc3\xb2pies a escala mundial. Columbia va escollir \xc2\xabHave a Cigar\xc2\xbb com a primer senzill extret de l\'\xc3\xa0lbum, amb \xc2\xabWelcome to the Machine\xc2\xbb com a Cara B als Estats Units.\n_START_SECTION_\nReedicions i remasteritzacions\n_START_PARAGRAPH_\nWish You Were Here s\'ha remasteritzat i reeditat en diverses ocasions i en diversos formats. Al Regne Unit i als Estats Units l\'\xc3\xa0lbum es va rellan\xc3\xa7ar en so quadraf\xc3\xb2nic el 1976, i el 1980 es va llan\xc3\xa7ar un especial Hi-Fi Today al Regne Unit. Als Estats Units es va llan\xc3\xa7ar en CD el 1983, mentre que al Regne Unit hauria d\'esperar fins a 1985, i novament, el 1994, es va remasteritzar amb disseny gr\xc3\xa0fic nou. Als Estats Units CBS Mastersound (subsidi\xc3\xa0ria de Columbia) va llan\xc3\xa7ar una edici\xc3\xb3 masteritzada a la meitat de revolucions en Lp el 1981, i el 1994 Sony Mastersound va llan\xc3\xa7ar una edici\xc3\xb3 en CD recobert d\'or de 24k, remasteritzat usant Superbit Mapping, amb el disseny gr\xc3\xa0fic original en dos formats diferents.  Tamb\xc3\xa9 es va incloure l\'\xc3\xa0lbum dins de la caixa recopilat\xc3\xb2ria \xc2\xabShine On\xc2\xbb, i cinc anys despr\xc3\xa9s Columbia Records va llan\xc3\xa7ar una versi\xc3\xb3 en CD remasteritzada, 17 segons m\xc3\xa9s llarga que la remasteritzaci\xc3\xb3 d\'EMI de 1994, comptant finalment amb una durada de 44:28. La seva etiqueta \xc3\xa9s una recreaci\xc3\xb3 del logo original sobre fons blau i negre.  Es va tornar a llan\xc3\xa7ar el 2000 per celebrar el seu vint-i-cinqu\xc3\xa8 aniversari mitjan\xc3\xa7ant Capitol Records als Estats Units i mitjan\xc3\xa7ant EMI per a la resta del m\xc3\xb3n, utilitzant la mateixa remasteritzaci\xc3\xb3 de 1992 que apareix a \xc2\xabShine On\xc2\xbb, per\xc3\xb2 amb el disseny gr\xc3\xa0fic de l\'edici\xc3\xb3 d\'EMI de 1994.'